 NA CECIL ODONGO RAIS Mstaafu Uhuru Kenyatta jana Ijumaa alijitokeza hadharani na kujihusisha na siasa zinazoendelea za maandamano baada ya kuungana na uongozi wa Azimio la Umoja kwenye hafla ya maombi Nairobi. Bw Kenyatta jana Ijumaa aliungana na Kinara wa upinzani Raila Odinga, Kiongozi wa Wiper Kalonzo Musyoka, Eugene Wamalwa, Gavana Wycliffe Oparanya pamoja na wanasiasa wengine na wabunge wa upinzani katika ibada iliyofanyika kwenye kituo cha SKM Command Centre mtaani Karen. Ibada hiyo iliandaliwa kuwaombea wale ambao walijeruhiwa na nyoyo za waliouawa wakati wa maandamano ambayo yamekuwa yakiendeshwa na upinzani dhidi ya serikali. Rais Kenyatta hapo awali hajakuwa akijihusisha wazi na siasa za upinzani na amekuwa akimakinikia juhudi za mapatano kule Jamhuri ya Kidemokrasia ya Congo (DRC). Hii ni licha ya baadhi ya wanasiasa wa Kenya Kwanza kutoa madai kuwa amekuwa akifadhili maandamano dhidi ya serikali. Akizungumza wiki jana akikashifu polisi waliodaiwa kuvamia boma la mwanawe Jomo wakisaka bunduki, Rais Kenyatta alikana kuwa amekuwa akifadhili maandamano. Aliwataka wale ambao walikuwa wakidai anahusika na suala hilo watoe ushahidi. Rais huyo wa nne wa Kenya japo hakuhutubu kwenye hafla ya Ijumaa, aliendesha gari mwenyewe ili kuhudhuria maombi hayo na hatua yake inatarajiwa kuibua mihemko wa kisiasa hasa kutoka viongozi wa Kenya Kwanza. Taarifa ya muungano huo ilisomwa na Bw Musyoka ambaye pia aliilaani serikali kwa kuwaua raia ambao hawakuwa na silaha au uwezo wowote wa kupindua serikali. Bw Musyoka alisema mauaji hayo yanawachochea Wakenya wajiulize mkondo ambao taifa lao unastahili kuchukua. “Kuna wajane na mayatima ambao wamejipata kwenye halii hii kutokana na ukatili wa serikali. Lazima tutafakari kama ni ujasiri au uoga iwapo serikali inaamua kuwaua raia ambao wanapigania haki yao kutokana na ugumu wa maisha,” akasema Bw Musyoka. “Vifo hivi vituzindue kupigania mabadiliko nchini,” akaongeza Pia Bw Musyoka alizindua nambari ambayo Wakenya wanastahili kutumia kutuma mchango wao kuwasaidia wale ambao waliumia na pia familia ambazo ziliwapoteza wapendwa wao wakati wa maandamano. “Tunawaomba Wakenya ambao wanapenda haki na wale wanaomtumania mwenyezi Mungu washiriki mchango huu,” akaongeza Bw Musyoka. Wale ambao wangependa kutoa mchango wao watatuma kupitia Paybill 247247 huku nambari ya akaunti ikiwa 163028 4407076. Alitangaza kuwa Rais Kenyatta na Bw Odinga kila moja walitoa Sh1 milioni, Bw Musyoka mwenyewe akaongeza Sh500,000 huku wabunge wakikusanya jumla ya Sh1.5 milioni. Bw Wamalwa aliahidi kutoa Sh200,000 huku Kinara wa Wiper Martha Karua ambaye alikuwa nje ya nchi akitarajiwa kuleta mchango wake. Magavana wa Machakos, Kisumu, Kisii, Siaya, Migori na Homa Bay nao walipongezwa kwa kuondoa ada zote za matibabu kwa wale ambao walijeruhiwa wakati wa maandamano. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  